Screenshot: RTL

JAVNOST posljednjih dana priča o slučaju 38-godišnje žene iz Kloštra Vojakovačkog kod Križevaca koja je zaradila prekršajnu prijavu jer se bez grudnjaka kupala u dvorištu.



"Protiv gospođe je podnesen optužni prijedlog zbog narušavanja javnog reda i mira i vrijeđanja ili omalovažavanja moralnih osjećaja građana. Ona je prijavljena od strane jednog susjeda. Kupala se u svojem dvorištu, koje je neograđeno, bez grudnjaka i smetala je drugim susjedima, a jedan od njih ju je prijavio", potvrđeno nam je još prije nekoliko dana iz križevačke policije.



RTL je razgovarao s Tanjom Čulinom, ženom koju su susjedi prijavili jer se kupala bez grudnjaka.



"Izašla sam van, u svoje dvorište. Izvukla sam šnauf, otuširala sam se u badiću normalno. Odjedanput susjeda zvala policiju. Odjedanput došla policija: "Dobar dan, vi ste se kupali goli". Nisam ništa radila što nije u skladu moga zakona i što nije u skladu moje kuće", rekla je Tanja Čulina.



No, policija tvrdi da je došlo do narušavanja javnog reda i mira jer se žena skinula u donji dio kupaćeg kostima te se tuširala u neograđenom dvorištu što je bilo vidljivo svima. Susjedi kažu da već duže vrijeme imaju problema s Čulinom.



"Očigledno je da osoba nema adekvatne uvjete za život jer pere zube i kosu uz samu magistralnu cestu", rekao je Duško Psenica, susjed prijavljene žene.



"Gola se kupa, skače po cesti, viče u noći, glasno pušta muziku. To je osoba koja treba nekoga da je čuva i skrbi. Svi zajedno susjedi smo je prijavili", priznaje Ksenija Šobašić, druga susjeda prijavljene žene.